
เกี่ยวกับโครงการสร้างเสริมภูมิคุ้มกันโรคแห่งชาติ (NIP)
โครงการสร้างเสริมภูมิคุ้มกันโรคแห่งชาติ (NIP) ให้วัคซีนฟรี เพื่อปกป้องผู้มีสิทธิ์จากโรคต่าง ๆ
โครงการ NIP จัดตั้งขึ้นในปี 1997 โดยรัฐบาลออสเตรเลียร่วมกับรัฐบาลระดับรัฐและเขตปกครอง เพื่อเพิ่มอัตราการได้รับวัคซีนของประชาชนทั่วประเทศและลดการเกิดโรคที่สามารถป้องกันได้ด้วยวัคซีน
โครงการ NIP ให้วัคซีนที่จำเป็นแก่ผู้มีสิทธิ์โดยไม่เสียค่าใช้จ่าย เช่น เด็กทารกและเด็กเล็ก เด็กโต สตรีมีครรภ์ ผู้ใหญ่และผู้สูงอายุ ชนพื้นเมืองชนชาติแรก และผู้ที่มีโรคประจำตัวที่ทำให้มีความเสี่ยงต่อการเจ็บป่วยรุนแรงมากขึ้น
หากต้องการทราบว่า คุณหรือครอบครัวมีสิทธิ์ได้รับวัคซีนฟรีชนิดใดและเมื่อใด สามารถตรวจสอบตารางกำหนดการฉีดวัคซีนของโครงการ NIP ได้ที่ www.health.gov.au/nipschedule หรือปรึกษาผู้ให้บริการด้านสุขภาพ
ตารางกำหนดการฉีดวัคซีนของโครงการ NIP
ตารางกำหนดการฉีดวัคซีนของโครงการ NIP คือ ชุดของวัคซีนที่ให้ในช่วงเวลาที่กำหนดตลอดช่วงชีวิตตั้งแต่แรกเกิดจนถึงวัยผู้ใหญ่  การได้รับวัคซีนตรงตามกำหนดตารางดังกล่าวจะช่วยให้การปกป้องที่ดีที่สุด
การจะมีสิทธิ์รับวัคซีนโครงการ NIP ฟรีนั้น คุณจะต้องถือบัตรเมดิแคร์ หรือมีสิทธิ์รับบัตรเมดิแคร์
โครงการยังให้วัคซีนย้อนหลังตามเกณฑ์โดยไม่คิดค่าใช้จ่ายแก่ผู้ที่อยู่ในกลุ่มต่อไปนี้ หากได้รับวัคซีนไม่ครบในวัยเด็ก
ผู้ที่มีอายุไม่เกิน 20 ปี
ผู้ที่มีอายุไม่เกิน 26 ปีที่ไม่ได้รับวัคซีนป้องกันเชื้อไวรัสฮิวแมนปาปิลโลมา (เอชพีวี)
ผู้ลี้ภัยและผู้เดินทางเข้าประเทศด้วยเหตุผลด้านมนุษยธรรม
สถานที่รับวัคซีนฟรีของโครงการ NIP
คุณสามารถรับวัคซีนโครงการ NIP ได้จากผู้ให้บริการวัคซีนหลายแห่ง เช่น
คลินิกแพทย์เวชปฏิบัติทั่วไป
คลินิกสร้างเสริมภูมิคุ้มกันโรคของเทศบาลท้องถิ่น (มีบริการในบางรัฐและเขตปกครอง)
ศูนย์สุขภาพชุมชน
ศูนย์บริการการแพทย์แก่ชาวอะบอริจิน
ร้านขายยา
โรงเรียน (สำหรับเด็กโต)
วัคซีนทั้งหมดที่ระบุในตารางกำหนดการฉีดวัคซีนของโครงการ NIP เป็นวัคซีนฟรี  ทั้งนี้ ผู้ให้บริการด้านสุขภาพที่คุณใช้บริการอาจคิดค่าธรรมเนียมให้คำปรึกษาหรือค่าบริการ  โปรดสอบถามว่า มีค่าธรรมเนียมใด ๆ หรือไม่ เมื่อทำการนัดหมาย
การรับรองความปลอดภัยของวัคซีน
ก่อนที่วัคซีนใดจะได้รับอนุมัติให้ใช้ในออสเตรเลีย วัคซีนนั้นจะต้องผ่านการทดลองทางคลินิกอย่างครอบคลุม และต้องผ่านการประเมินอย่างเข้มงวดโดยหน่วยงานกำกับดูแลผลิตภัณฑ์สุขภาพเพื่อการบำบัดรักษา (Therapeutic Goods Administration, TGA)
เฉพาะวัคซีนที่ผ่านมาตรฐานที่เข้มงวดด้านความปลอดภัย คุณภาพ และประสิทธิผลเท่านั้น ที่จะได้รับการอนุมัติใช้
ขั้นตอนนี้เป็นส่วนหนึ่งของกระบวนการที่ครอบคลุมที่ต้องดำเนินการก่อนจะระบุวัคซีนใด ๆ ในโครงการ NIP ได้
เมื่อมีการนำวัคซีนมาใช้แล้ว ก็จะยังคงมีการเฝ้าติดตามความปลอดภัยของวัคซีนอย่างใกล้ชิด นอกจากนี้ ข้อกังวลใด ๆ ก็ตามจะได้รับการพิจารณาดำเนินการอย่างจริงจังและได้รับการตรวจสอบในทันที
การกำกับดูแลวัคซีน
รัฐบาลออสเตรเลียเป็นผู้รับผิดชอบโครงการ NIP และการจัดซื้อวัคซีนภายใต้โครงการนี้  ส่วนรัฐบาลระดับรัฐและเขตปกครองมีหน้าที่รับผิดชอบประสานงานและกำกับดูแลการให้บริการวัคซีนและการกระจายวัคซีน  นอกจากนี้ 
มีคณะกรรมการและคณะที่ปรึกษาหลายคณะที่กำกับดูแลการพัฒนาและการดำเนินงานของโครงการ NIP
ออสเตรเลียมีโครงการสร้างเสริมภูมิคุ้มกันโรคที่ได้รับงบประมาณสนับสนุนจากรัฐซึ่งครอบคลุมครบถ้วนมากที่สุดโครงการหนึ่งในโลก
ผลจากการรับวัคซีน
ผลจากความสำเร็จของโครงการฉีดวัคซีนทำให้โรคหลายชนิดถูกกำจัดให้หมดไปหรือแทบไม่ปรากฏเลยในออสเตรเลีย เช่น บาดทะยัก โรคติดเชื้อจากแบคทีเรียฮีโมฟิลุส อินฟลูเอนเซ่ ชนิดบี (ฮิบ) และโรคไข้ไขสันหลังอักเสบ (โปลิโอ) (footnote: https://immunisationhandbook.health.gov.au/contents/about-the-handbook)
นอกจากนี้ อัตราการรับวัคซีนที่สูงยังช่วยสร้างภูมิคุ้มกันหมู่ เพราะเมื่อมีประชากรจำนวนมากพอได้รับวัคซีน โอกาสที่โรคจะแพร่กระจายก็จะลดลง  ภูมิคุ้มกันหมู่จะเกิดขึ้นได้เมื่ออัตราการรับวัคซีนอยู่ที่ประมาณ 95%
หากต้องการสื่อและข้อมูลเพิ่มเติมเกี่ยวกับการรับวัคซีนในวัยเด็ก รวมถึงวิดีโอ คำถามที่พบบ่อย และเอกสารข้อเท็จจริง โปรดไปที่ health.gov.au/childhoodimmunisation
ข้อมูลทั้งหมดในเอกสารข้อเท็จจริงนี้เป็นข้อมูลที่ถูกต้อง ณ เดือนมิถุนายน ค.ศ. 2026

